
REFERAT
privind aprobarea actualizării, prin ajustare, a tarifelor pentru serviciul de salubrizare 
Consiliile locale ale municipiilor au competenţe exclusive în ceea ce priveşte înfiinţarea, organizarea, gestionarea şi coordonarea serviciului de salubrizare a localităţilor, având atribuţii în domeniul stabilirii, ajustării ori modificării tarifelor propuse de operator în conformitate cu normele metodologice elaborate şi aprobate de A.N.R.S.C.
Acest drept le este conferit de prevederile art.6 alin.1 lit.l) din Legea nr.101/2006 a serviciului de salubrizare, actualizată şi art.8 alin.1 şi 2 lit.i) din Legea nr.51/2006 a serviciilor comunitare de utilităţi publice, actualizată.
Consiliul Local al municipiului Timişoara a delegat, în baza contractului de concesiune nr. SC2006-15414/31.07.2006, activităţile specifice serviciului de salubrizare către operatorul SC Retim Ecologic Service SA.

Prin  adresa nr.2184/01.02.2011, operatorul de servicii publice de salubrizare, SC Retim Ecologic Service SA, solicită actualizarea tarifelor pentru activităţile specifice serviciului de salubrizare, în funcţie de nivelul indicelui preţurilor de consum prevăzut în buletinul STATISTIC de PREŢURI la capitolul SERVICII-la nivelul anului 2010.
Documentaţia privind actualizarea tarifelor este întocmită  în conformitate cu Ordinul nr.109/2007 privind aprobarea Normelor metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor.

Operatorul de servicii publice de salubrizare solicită actualizarea tarifelor pentru următoarele lucrări de salubrizare: colectare, transport, depozitare şi neutralizare deşeuri menajere de la populaţie cu pubelă în comodat; colectare, transport, depozitare şi neutralizare deşeuri menajere şi asimilabile de la instituţii şi agenţi economici; măturat mecanic carosabil; măturat manual carosabil; întreţinere curăţenie stradală;  ras manual la rigolă;  spălat manual trotuar  platouri şi zone pietonale;  spălat mecanic carosabil;  stropit carosabil; colectat, transportat şi depozitat deşeuri stradale; selectare, colectare, transport şi depozitare a deşeurilor voluminoase şi nepericuloase-bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice; colectare, transport şi depozitare resturi rezultate din reparaţii şi amenajări interioare; colectare, transport şi depozitare deşeuri vegetale; colectare, transport şi depozitare depuneri clandestine deşeuri; salubrizare manuală taluz Canal Bega; încărcat manual deşeuri vegetale şi depuneri ilegale; încărcat mecanic deşeuri vegetale; încărcat mecanic depuneri ilegale şi nivelat teren cu buldozerul. 

Conform  Actului adiţional nr.1/31.08.2010 încheiat în baza HCL nr.192/25.05.2010 s-a modificat art.24 alin.3 din Cap. XI- Tarife practicate şi formulele de actualizare a acestora. Modul de încasare a facturilor din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, după cum urmează:” actualizarea tarifelor se va realiza o singură dată pe an începând cu luna februarie anul 2011, la solicitarea fundamentată a concesionarului”.
La art.24 alin.4 din contractul de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 se prevede că: ” pentru noile tarife se va încheia un act adiţional la contractul de concesiune”. 

În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu  aprobarea stabilirii, ajustării sau modificării preţurilor şi tarifelor pentru serviciile de utilităţi publice.
Potrivit art.36 alin.2 lit.d) şi alin.6 lit.a) pct.14 din Legea nr.215/2001 a administraţiei publice locale, actualizată, Consiliul Local exercită atribuţii privind gestionarea serviciilor furnizate către cetăţeni, asigurând potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind serviciile comunitare de utilitate publică: - salubrizare.
Având în vedere cele expuse mai sus, propunem aprobarea actualizării prin ajustare a  tarifelor pentru serviciul de salubrizare în funcţie de nivelul indicelui preţurilor de consum prevăzut în buletinul STATISTIC de PREŢURI la capitolul SERVICII – la nivelul anului 2010, conform anexei parte integrantă din  hotărâre.

